Laaste KFC-beskuldigde uit op borgtog; NVG moet besluit oor aansoek om ontslagStephan Nel, Dicky Junior Van Rooyen, Marius Harding, Ockert Muller en Joshua Schultz in die Pretoria-Noord-landdroshof tydens hulle verskyning op 18 Augustus 2017. Die laaste beskuldigde in die sogenaamde KFC-verhoor is Maandag in die Pretoria-Noord-landdroshof op borgtog van R5 000 vrygelaat. Marius Harding, een van die vyf beskuldigdes in die saak, is sedert Augustus 2017 in aanhouding. Die staat het nie die borgtogaansoek teengestaan nie. Harding, Stefan Nel, Dicky Junior van Rooyen, Ockert Muller en Joshua Schultz het aanvanklik tereg gestaan op aanklagte van poging tot moord en aanranding met die doel om ernstig te beseer. Die staat het dié aanklagte nou verander na aanranding met die doel om ernstig te beseer, het Nols Nolte, die mans se regsverteenwoordiger, gesê. Die aanklag van rig van ŉ vuurwapen teen Nel is intussen ook verander na die rig van ŉ lugpistool. Die vyf word daarvan beskuldig dat hulle in 2017 ŉ egpaar by ŉ KFC-kitskoswinkel in Montana aangerand het. ŉ Selfoonvideo van die voorval is destyds wyd op sosiale media versprei en wys glo hoe die vyf Jacob en Dudu Sono verbaal en fisiek aanrand. In sy saak gaan die staat egter glo op ŉ ánder video van die voorval steun. Nolte het gesê hy en adv. Francois Kriel het ook ŉ vertoë gerig waarin hulle vra dat die saak, in die lig van die nuwe feite, teen die mans laat vaar word. Die saak is uitgestel tot 6 Mei.